Dié menseregte word glo meeste geskendDie Suid-Afrikaanse Menseregtekommissie (MRK) het Woensdag onthul die meeste van die klagtes oor skendings van menseregte wat hulle ontvang, het te doen met die gebrek aan gelykheid. Dit word gevolg deur onregverdige arbeidspraktyke en die gebrek aan toegang tot gesondheidsorg, water en kos en maatskaplike veiligheid. Volgens die MRK het hulle tussen 2015 en 2016 se finansiële jaar 9 238 klagtes ontvang. Gauteng het die meeste klagtes gehad (1 110), gevolg deur die Wes-Kaap (670) en KwaZulu-Natal (581). Die inligting word vervat in ŉ verslag oor statistieke en data rakende menseregte-skendings. Dié data is saamgestel uit sake wat van al nege van die kommissie se provinsiale kantore ontvang is. Uit die verslag blyk dit duidelik dat ongelykheid steeds een van die grootste hindernisse is in die bereiking van menseregte soos dit in die grondwet vervat is. “Die reg tot gelykheid bly die reg wat die meeste in die gelykheidshowe beveg word. Meeste van die gevalle sluit die gebruik van die ‘k-woord’ en ander neerhalense kommentare met rassige ondertone soos die terme ‘bobbejaan’ en ‘aap’ in,” het die Gail Smith, woordvoerder van die MRK, in die verslag gesê. Minstens 31 uit 54 sake waaroor die provinsiale kantore gelitigeer het hou met die reg op gelykheid asook haatspraak verband. Arbeidsverwante menseregte-oortredings maak die tweede grootste deel van die klagtes uit. Volgens die verslag meld meeste van die klagtes onregverdige afdankings en onregverdige arbeidspraktyke aan. Die vyf menseregte wat volgens die verslag die meeste geskend word: * Gelykheid (749 klagtes) * Onregverdige arbeidspraktyke (440 klagtes) * Die voortslepende gebrek aan toegang tot gesondheidsorg, water, kos en maatskaplike veiligheid (428 klagtes) * Oortreding van die reg op regverdige administratiewe aksie (379 klagtes) * Ootreding van die regte wat verband hou met inhegtenisneming en aanhouding (409 klagtes)